Ευριπίδης Στυλιανίδης

Ο Ευριπίδης Στυλιανίδης (Κομοτηνή, 8 Απριλίου 1966) είναι Έλληνας πολιτικός, βουλευτής νομού Ροδόπης με τη Νέα Δημοκρατία και πανεπιστημιακός, επίκουρος καθηγητής Συνταγματικού Δικαίου στη Νομική Σχολή (Τμήμα Νομικής, Κατεύθυνσης Ελληνικού Δικαίου) του Ευρωπαϊκού Πανεπιστημίου Κύπρου.

Βιογραφικά στοιχεία
Γεννήθηκε στις 8 Απριλίου 1966 στην Κομοτηνή. Οι γονείς του ήταν εκπαιδευτικοί με καταγωγή από τις Σαράντα Εκκλησιές της Ανατολικής Θράκης. Αφού αποφοίτησε από το 1ο Λύκειο Κομοτηνής σπούδασε στη Νομική Σχολή του Δημοκρίτειου Πανεπιστημίου Θράκης, από την οποία αποφοίτησε το 1989. Το 1994 έγινε διδάκτορας Συνταγματικού Δικαίου από το Πανεπιστήμιο του Αμβούργου. Διετέλεσε μέλος του Κεντρικού Συμβουλίου της ΕΦΕΕ την περίοδο 1984-1989 και πρόεδρος της ΟΝΝΕΔ την περίοδο 1994-1995. Είναι δικηγόρος στον Άρειο Πάγο, ενώ έχει διδάξει ως επισκέπτης καθηγητής στο Πανεπιστήμιο Λευκωσίας. Μεταξύ 1996 και 2000 δίδαξε δημόσιο δίκαιο στο μεταπτυχιακό πρόγραμμα του Πανεπιστημίου Αθηνών.

Ήταν υποψήφιος ευρωβουλευτής το 1994 και εξελέγη για πρώτη φορά βουλευτής Ροδόπης στις εκλογές του 2000. Κατά το διάστημα 2001-2004 διετέλεσε Αναπληρωτής Τομεάρχης Εξωτερικών της ΝΔ εκλεγμένος από την Κοινοβουλευτική Ομάδα. Το 2004 ανέλαβε υφυπουργός Εξωτερικών. Μετά τις βουλευτικές εκλογές του 2007 του ανατέθηκε η θέση του Υπουργού Παιδείας.

Έχει τιμηθεί με διακρίσεις από την Αυστρία, τη Γερμανία, την Ουγγαρία, τη Δανία, και το Βέλγιο για την ανάπτυξη διμερών σχέσεων με την Ελλάδα.

Έχει δημοσιεύσει πάνω από 30 άρθρα και ανακοινώσεις σε Ελλάδα και εξωτερικό. Είναι παντρεμένος με τη Στεργιούλα (Γιούλη) Παπαχρήστου, με την οποία έχει τρία παιδιά. Μιλά αγγλικά και γερμανικά.

Πολιτική σταδιοδρομία

Υφυπουργός Εξωτερικών 
Μετά τις εκλογές του 2004, όπου εκλέχθηκε πρώτος βουλευτής Ροδόπης, ανέλαβε στις 10 Μαρτίου του 2004 τη θέση του Υφυπουργού Εξωτερικών στη κυβέρνηση Κωνσταντίνου Καραμανλή. Τα σημαντικότερα έργα κατά τη διάρκεια της θητείας του, ήταν η θεσμοθέτηση οικονομικού σχεδίου για τα Βαλκάνια καθώς και οι υπογραφές για τους αγωγούς φυσικού αερίου Αζερμπαϊτζάν-Τουρκίας-Ελλάδας και πετρελαίου Μπουργκάς-Αλεξανδρούπολη.

Υπουργός Εθνικής Παιδείας και Θρησκευμάτων

Μετά τις βουλευτικές εκλογές του 2007 του ανατέθηκε η θέση του Υπουργού Εθνικής Παιδείας και Θρησκευμάτων. Ήταν αυτός που απέσυρε το βιβλίο Ιστορίας της ΣΤ΄ Δημοτικού, μετά από τις αντιδράσεις που είχαν προκληθεί. Επικρίθηκε από τον τύπο όταν στα πλαίσια των μαθητικών αγώνων επιχειρηματολογίας του 2008, σε μια προσπάθεια να αναδείξει την σπουδαιότητα της ελληνικής γλώσσας, αναπαρήγαγε τον αστικό μύθο του Hellenic Quest.

Επίσης, το 2008, ο Συνήγορος του Πολίτη υποστήριξε πως οι μαθητές θα πρέπει να έχουν το δικαίωμα της απαλλαγής από το μάθημα των θρησκευτικών, ανεξαρτήτως θρησκεύματος. Το γεγονός αυτό προκάλεσε την αντίδραση του Ευριπίδη Στυλιανίδη, ο οποίος θεώρησε πως τέτοιου είδους πράξεις υπερβαίνουν τα όρια των αρμοδιοτήτων του Συνηγόρου. Παρ' αυτά, με την επίκληση της Ευρωπαϊκής Σύμβασης Δικαιωμάτων του Ανθρώπου και της Αρχής Προστασίας Δεδομένων Προσωπικού Χαρακτήρα, η απαλλαγή επικυρώθηκε και ίσχυε έκτοτε.

Κατά τη διάρκεια των ταραχών του Δεκεμβρίου 2008, και για να κατευνάσει τα πνεύματα των μαθητών και φοιτητών, δημιούργησε πλατφόρμα επικοινωνίας μεταξύ των μαθητών και του υπουργείου. Επικρίθηκε επίσης για το γεγονός πως λίγες ώρες μετά τον θάνατο του Αλέξανδρου Γρηγορόπουλου, που προκάλεσε τις ταραχές, διασκέδαζε σε νυχτερινό κέντρο, ενώ την επόμενη μέρα παρακολούθησε ποδοσφαιρικό αγώνα. Δέχθηκε ακόμη κριτική για ταξίδι που έκανε στο Παρίσι με τη σύζυγό του, όπου διέμενε σε πολυτελές ξενοδοχείο με έξοδα του Δημοσίου. Ο ίδιος απάντησε πως όλα έγιναν βάσει πρωτοκόλλου.

Υπουργός Μεταφορών και Επικοινωνιών
Με τον ανασχηματισμό της 7ης Ιανουαρίου του 2009 διορίστηκε υπουργός Μεταφορών, θέση που κράτησε μέχρι τις 7 Οκτωβρίου 2009. Επιχείρησε να αναβαθμίσει τις αστικές συγκοινωνίες των πόλεων, με γνώμονα την προστασία του περιβάλλοντος, μείωσε στο μισό τη τιμή του εισιτηρίου για ορισμένες ομάδες ατόμων ενώ επέτρεψε στα ταξί να κυκλοφορούν στις λεωφορειολωρίδες. Το γεγονός αυτό κατακρίθηκε ως προεκλογική υπόσχεση στους ιδιοκτήτες ταξί. Στο τέλος της θητείας του βρέθηκε αναμεμειγμένος σε διάφορα σκάνδαλα, τα οποία προκάλεσαν αντιδράσεις.

Υπουργός Εσωτερικών 
Μετά τις εκλογές του Ιουνίου του 2012, και συγκεκριμένα στις 21 Ιουνίου 2012, ο Αντώνης Σαμαράς, του ανέθεσε το Υπουργείο Εσωτερικών το οποίο διατήρησε μέχρι τις 24 Ιουνίου 2013. Ένα από τα κύρια έργα του ήταν να δημιουργηθεί πλεόνασμα στους Οργανισμούς Τοπικής Αυτοδιοίκησης. Σύστησε το Οικονομικό Παρατηρητήριο Αυτοτέλειας των ΟΤΑ, ώστε το Υπουργείο να παρεμβαίνει σε περιπτώσεις αποκλίσεων. Μέσω τροπολογιών του στη Βουλή βοήθησε τους δήμους και τις περιφέρειες που πετύχαιναν θετικά αποτελέσματα να αξιοποιήσουν κονδύλια, ενώ ρύθμισε τα χρέη των δήμων. Μεγάλο μέρος των κοινωνικών παροχών των δήμων συνεχίστηκε παρά τη δυσχερή οικονομική κατάστασή τους. Ακόμη, πραγματοποίησε ενέργειες για τη διαδικασία της ψήφου των ομογενών.

Εκλογές 2015 
Στις ελληνικές βουλευτικές εκλογές Σεπτεμβρίου 2015 ο Στυλιανίδης απέτυχε να επανεκλεγεί, λόγω του εκλογικού νόμου που προβλέπει για τις τριεδρικές Περιφέρειες, για λόγους εξομάλυνσης να χάνει την έδρα το δεύτερο κόμμα και να την παίρνει το τρίτο. Έτσι, παρότι η ΝΔ κατατάχθηκε δεύτερο κόμμα, με περισσότερες ψήφους από το τρίτο Ποτάμι, τη θέση του έλαβε ο Αχμέτ Ιλχάν από το Ποτάμι. Εξελέγη εκ νέου βουλευτής Ροδόπης στις βουλευτικές εκλογές του 2019.

Έχει διατελέσει μεταξύ άλλων επικεφαλής της ελληνικής αντιπροσωπείας στην Κοινοβουλευτική Συνέλευση του ΝΑΤΟ, μέλος της Διαρκούς Επιτροπής Εξωτερικών και Άμυνας, της Επιτροπής Μορφωτικών Υποθέσεων και της Ειδικής Επιτροπής Ευρωπαϊκών Υποθέσεων της Βουλής των Ελλήνων. Ακόμη συμμετείχε στην επιτροπή Αναθεώρησης του Συντάγματος και εκπροσώπησε τη Βουλή των Ελλήνων στη συνέλευση για το Ευρωπαϊκό Σύνταγμα.

Δείτε επίσης
 Απαλλαγή από το μάθημα των Θρησκευτικών στην Ελλάδα

Παραπομπές

Εξωτερικοί σύνδεσμοι
Η προσωπική του Ιστοσελίδα
Βιογραφικό του στο site του Κοινοβουλίου
Η σελίδα του στο flickr

Έλληνες υπουργοί Εθνικής Παιδείας και Θρησκευμάτων
Έλληνες υπουργοί Μεταφορών και Επικοινωνιών
Έλληνες υφυπουργοί Εξωτερικών
Βουλευτές Ροδόπης
Βουλευτές εκλεγμένοι με τη Νέα Δημοκρατία
Έλληνες νομικοί
Έλληνες πολιτικοί του 21ου αιώνα